किसानों ने डिस्कॉम के खिलाफ की नारेबाजी
कृषिकार्य के लिए बिजली कम देने के विरोध में सोमवार को भारतीय किसान संघ के कार्यकर्ताओं ने डिस्कॉम के खिलाफ नारेबाजी की। इसके बाद डिस्कॉम कार्यालय पहुंचकर सहायक अभियंता ओम प्रकाश सिरवी को ज्ञापन देकर खेतों की सिंचाई के लिए 8 घंटे बिजली देने की मांग की। जानकारी के अनुसार जागनाथ महादेव मंदिर परिसर में सुबह 11 बजे भारतीय किसान संघ की मासिक बैठक तहसीलध्यक्ष चुन्नीलाल परिहार की अध्यक्षता में आयोजित हुई, जिसमें गांवों से आए किसानों ने अवगत करवाया कि कुओं में जलस्तर गहराने के साथ बिजली की सप्लाई प्रतिदिन 5 घंटे ही दी जा रही है, जिससे खेतों की सिंचाई समय पर नहीं होने से फसलों को नुकसान हो रहा है। इस पर सभी किसानों ने सर्व सम्मति से प्रस्ताव पारित कर डिस्कॉम अधिकारियों के प्रति आक्रोश जताया एवं इस संबंध में विभाग को ज्ञापन देने का निर्णय लिया। बैठक में भूमि विकास बैंक को बंद कर सिरोही स्थापित करने का विरोध करते हुए किसानों ने बताया कि इससे किसानों को परेशान होगी।
दोपहर करीब 12 बजे जागनाथ महादेव मंदिर से नारेबाजी करते हुए सभी किसान जुलूस के रूप में डिस्कॉम कार्यालय पहुंचे एवं सहायक अभियंता सिरवी को ज्ञापन दिया, जिसमें बताया कि एक ओर तो कुओं में जलस्तर घट रहा है और वहीं बिजली की सप्लाई भी मात्र 5 घंटे ही देने से फसलों की सिंचाई भी समय पर नहीं हो पा रही है। जिससे फसलों की उपज को नुकसान होने का अंदेशा है। इस मौके किसान नारायणसिंह, बाबूसिंह राव, भबुताराम सुथार, हीराराम माली, हजारीमल सोलंकी, खीमाराम, छत्तरसिंह, , लक्ष्मणसिंह, भूरसिंह, बस्तीमल, रावतसिंह, पूनाराम, मोहनसिंह, किशनसिंह, देवाराम समेत किसान मौजूद थे।
hin_Deva hin_Deva hin_Deva